Petrus Dei patientia Cellensis et Ansellus Nigellensis abbates et Milo archidiaconus Trecensis omnibus presentes litteras inspecturis in vero salutem. Universitati vestre notum facimus quod cum exorta esset contentio inter fratres Vallis lucentis ex una parte et Villelmum de Vilerbonex generum Boadinundi militis de Layleio ex alia, super usuario in nemoribus et planis de Laileyo, quod idem fratres asserebant se longo tempore possedisse, tandem in nos tres, de assensu partium, facta est compromissio ut quidquid a nobis sive per pacem sive per sententiam super hoc ordinatum fuisset, ratum et inconcussum tenerent. Hanc etiam compromissionem Beatrix uxor prefati Willelmi ratam habuit in omnibus et laudavit. Nos autem veritate diligentius inquisita per testes idoneos et omni exceptione majores in quorum personas vel dicta nichil fuit objectum ex eorum testimoniis plenius intellectis de prudentum virorum consilio per diffinitivam sententiam predictis fratribus Vallis lucentis adjudicavimus plenarium in nemoribus et planis de Laylelio usuarium, ita quod de eisdem nemoribus edificia et carbonem facient, ferrum sument, glandem sument et alia que sibi noverint expedire. Preterea tam in nemoribus quam in planis de Layleio ad usum omnium animalium suorum ubique pasturam habebunt, ita tamen quod nemora arare vel eradicare eisdem fratribus non licebit. Ut igitur predicta illibatam habeant firmitatem et nulla valeant oblivione deleri vel malignitate perverti eandem sententiam presentis scripti patrocinio sub nostrorum testimonio sigillorum duximus roborare. Actum Trecis anno Domini M° CC° V° mense martio.